’इसको राजनीतिक ढंग से मत देखिए। केरल की खासियत यह है कि वहां मार्क्सवादी कम्युनिस्ट पार्टी यानी सीपीएम की स्थिति दूसरी जगहों की अपेक्षा काफी भिन्न है। जो वहां उनका साथ नहीं देते हैं, या थोड़ा-सा भी उनसे अलग होते हैं, तो वे उन्हें बर्दाश्त नहीं कर पाते हैं। जब पिछले दिनों देश भर में असहिष्णुता की बात हो रही थी, तो मुझे हैरानी हो रही थी कि सबसे अधिक असहिष्णुता केरल में है, पर उसकी कोई बात नहीं होती। मैं एक ऐसे गांव से आता हूं, जहां सीपीएम के अलावा किसी भी पार्टी को लोग वोट नहीं देते थे। इस असहिष्णुता का अंदाजा आप इससे लगा सकते हैं कि जब मैं सरकारी नौकरी में आया तब भी आरएसएस की गतिविधियां चलाता था, तो सीपीएम के लोगों को वह बर्दाश्त नहीं हुआ और उन लोगों ने मुझे एक झूठे मामले में फंसा दिया। दो महीने जेल में रखा। पहले जो संघ के प्रचारक हुआ करते थे, उन्हें रहने के लिए मकान तक कोई नहीं देता था, कहते थे कि आपके लिए यहां कोई जगह नहीं है। कहने का मतलब यह कि केरल में एक प्रकार का सांगठनिक अनुशासन है और सीपीएम के कारण वह सभी पार्टियों में है। एक हद तक संघ में भी है। वही हिंसा में बदल जाता है। केरल में चालीस से चौवालीस फीसद वोट सीपीएम का है। भाजपा का अभी मुश्किल से पंद्रह फीसद हुआ है। अगर भाजपा की वजह से वहां हिंसा होती, तो वे उसके खिलाफ कार्रवाई करते, पर नहीं की तो इसलिए कि वे खुद सबसे अधिक असहिष्णु हैं।